CELEX: 32022R0199
Language: fi
Date: 2021-12-02 00:00:00
Title: Komission delegoitu asetus (EU) 2022/199, annettu 2 päivänä joulukuuta 2021, Euroopan parlamentin ja neuvoston asetuksen (EU) 2019/1241 muuttamisesta siltä osin kuin on kyse vapauttavien pyydysosien käytöstä harmaaturskan kalastuksessa Pohjanmerellä

15.2.2022   
               
               
                  FI
               
               
                  Euroopan unionin virallinen lehti
               
               
                  L 33/1
               
            
         KOMISSION DELEGOITU ASETUS (EU) 2022/199,
         annettu 2 päivänä joulukuuta 2021,
         Euroopan parlamentin ja neuvoston asetuksen (EU) 2019/1241 muuttamisesta siltä osin kuin on kyse vapauttavien pyydysosien käytöstä harmaaturskan kalastuksessa Pohjanmerellä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 15 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2019/1241 liitteessä V säädetään alueellisella tasolla vahvistetuista teknisistä toimenpiteistä, jotka koskevat Pohjanmerta, Skagerrakia ja Kattegatia.
                  
               
                     (2)
                  
                  
                     Jos jäsenvaltiot, joilla on välitön kalastuksenhoitoetu, katsovat, että nuorten yksilöiden suojelemista voidaan edesauttaa vaihtoehtoisilla toimenpiteillä käyttämällä valikoivia laitteita, jotka ovat vaihtoehtoisia alueellisella tasolla vahvistetuille ja asetuksen (EU) 2019/1241 liitteissä V–XI olevassa B osassa säädetyille laitteille, komissio voi hyväksyä tällaisia toimenpiteitä delegoiduilla säädöksillä kyseisten jäsenvaltioiden toimittaman yhteisen suosituksen perusteella.
                  
               
                     (3)
                  
                  
                     Asetuksen (EU) 2019/1241 16 artiklan mukaan jäsenvaltiot, joilla on välitön kalastuksenhoitoetu, voivat toimittaa komissiolle yhteisen suosituksen kyseisen asetuksen 15 artiklan 2 kohdassa tarkoitettujen, pyydysten koko- ja lajivalikoivuusominaisuuksiin liittyvien teknisten toimenpiteiden hyväksymiseksi. Tällaisen suosituksen antavan jäsenvaltion on toimitettava tieteellistä näyttöä, joka osoittaa, että kyseiset toimenpiteet johtavat tiettyjä lajeja tai lajiyhdistelmiä koskeviin valikoivuusominaisuuksiin, jotka ovat vähintään vastaavat kuin kyseisen asetuksen liitteissä V–X olevassa B osassa ja liitteessä XI olevassa A osassa vahvistetut pyydysten valikoivuusominaisuudet.
                  
               
                     (4)
                  
                  
                     Alankomailla, Belgialla, Ranskalla, Ruotsilla, Saksalla ja Tanskalla (Scheveningen-ryhmä) on välitön kalastuksenhoitoetu Pohjanmerellä. Kuultuaan Pohjanmeren neuvoa-antavaa toimikuntaa Scheveningen-ryhmä toimitti 26 päivänä helmikuuta 2020 komissiolle asetuksen (EU) 2019/1241 15 artiklan perusteella yhteisen suosituksen, jossa ehdotetaan delegoitua säädöstä kyseisen asetuksen liitteessä V olevan B osan muuttamiseksi siten, että siinä sallitaan lajivalikoivan laitteen käyttö harmaaturskan kalastuksessa Pohjanmerellä vaihtoehtona kyseisen asetuksen liitteessä V olevassa B osassa määritellylle lajitteluristikolle, jonka tankojen väli on enintään 35 millimetriä, kyseisen kohdennetun kalastuksen perustoimenpiteenä.
                  
               
                     (5)
                  
                  
                     Kalastusalan asiantuntijaryhmää kuultiin yhteisestä suosituksesta 30 päivänä syyskuuta 2021. Euroopan parlamentti osallistui kokouksiin tarkkailijana.
                  
               
                     (6)
                  
                  
                     Tieteellis-teknis-taloudellinen kalastuskomitea, jäljempänä ’STECF’, totesi (2), että vapauttavan pyydysosan käyttö johtaisi todennäköisesti sivusaaliiden määrän vähenemiseen (painona ja lukumäärinä) ja harmaaturskaa suuremmiksi kasvavien sivusaalislajien (kuten turskalajien) hyödyntämismallin ylläpitämiseen tai paranemiseen lajitteluristikon käyttöön verrattuna. STECF totesi, että alle 15 senttimetrin kokoiset yksilöt muodostavat vain pienen osan kokonaissivusaaliista, ja totesi, että harmaaturskan kalastuksen sivusaaliit pienenisivät merkittävästi vapauttavaa pyydysosaa käytettäessä lajitteluristikkoon verrattuna.
                  
               
                     (7)
                  
                  
                     Sen vuoksi asetusta (EU) 2019/1241 olisi muutettava.
                  
               
                     (8)
                  
                  
                     Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen. Koska harmaaturskaa kalastetaan syyskuusta joulukuuhun, tätä asetusta olisi sovellettava 1 päivästä syyskuuta 2021. Tällainen taannehtiva soveltaminen ei vaikuta oikeusvarmuuden ja luottamuksensuojan periaatteisiin,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EU) 2019/1241 liite V tämän asetuksen liitteen mukaisesti.
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä syyskuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä joulukuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 198, 25.7.2019, s. 105.
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf
      
      
         
            LIITE
            Muutetaan liitteessä V olevan B osan 1.4 kohdan taulukon yhdeksäs kohta seuraavasti:
            
               
                           Silmäkoko
                        
                        
                           Maantieteelliset alueet
                        
                        
                           Edellytykset
                        
                     
                           ”Vähintään 16 mm
                        
                        
                           Koko alue
                        
                        
                           Pienten pelagisten lajien, joita ei mainita muualla tässä taulukossa, kohdennettu kalastus.
                           Harmaaturskan kohdennettu kalastus. Yksi seuraavista laitteista on asennettava:
                           
                                       1)
                                    
                                    
                                       lajitteluristikko, jonka tankojen väli on enintään 35 mm;
                                    
                                 
                                       2)
                                    
                                    
                                       vapauttava pyydysosa (*1), jos seuraavat edellytykset täyttyvät:
                                       
                                                   i)
                                                
                                                
                                                   vapauttavan pyydysosan silmäkoon on oltava enintään 70 mm, ja siinä on oltava PVC:stä tai vastaavista joustavista materiaaleista valmistettu sylinterimäinen osa;
                                                
                                             
                                                   ii)
                                                
                                                
                                                   jos vapauttavan pyydysosan sisäpuolelle laitteen kartiomaisen/putkimaisen osan poikki on asennettu purjemainen osa, se on valmistettava PVC:stä tai vastaavasta joustavasta materiaalista ja sen on oltava kooltaan sellainen, että se peittää enintään 75 prosenttia sen kohdan poikkileikkausalasta, johon se sijoitetaan; ja
                                                
                                             
                                                   iii)
                                                
                                                
                                                   vapauttavan pyydysosan kärkeen on asetettava vähintään 50 × 50 cm:n suuruinen uloskäyntiaukko.
                                                
                                             
                                 Hietakatkarapujen ja Pandalus montagui -katkarapujen kohdennettu kalastus. On asennettava erotteleva trooli tai lajitteluristikko kansallisten tai alueellisten sääntöjen mukaisesti.
                        
                     
            
               (*1)  ’Vapauttavalla pyydysosalla’ tarkoitetaan kartiomaista verkkolaitetta, joka täyttää seuraavat vaatimukset:
            
                        1)
                     
                     
                        – se kiinnitetään ennen troolinperää siten, että kartion etureuna tai pohja kiinnitetään troolin koko kehälle troolinperän tai pidennysosan eteen,
                     
                  
                        2)
                     
                     
                        – se kapenee kärjeksi, jossa se kiinnittyy troolin alahavakseen,
                     
                  
                        3)
                     
                     
                        – poistumisreikä leikataan kohtaan, jossa vapauttavan pyydysosan kärki ja troolinperä kohtaavat,
                     
                  
                        4)
                     
                     
                        – se mahdollistaa harmaaturskan kulkemisen lävitseen ja sen pitämisen troolinperässä, kun taas sivusaaliina saadut kalat ohjataan poistumisreiästä ulos.”